De sidste ting på den fire meter lange kikkert skulle justeres, inden det gik løs. Selvom han har prøvet det før, så er Torben Christensen, formand for Nordjysk Astronomisk Forening for Amatører, ikke mindre spændt af den grund. -	Det er en særlig begivenhed, når månen tager 30 procent af solens overflade, forklarer han begejstret. Den begejstring deler Holger Nielsen, der også er medlem af foreningen. -	Jeg kan huske den første solformørkelse, jeg var til i 1999. Det havde den effekt på mig, at alle hårene på mine arme rejste sig, fortæller han. De vil gerne dele deres glæde for fænomenet med andre. I dagens anledning var der åbent hus i observatoriet Urania. Skoleelever på besøg Derfor var sjette klasse på Aalborg Friskole kommet på besøg. Selvom skyer truede med at ødelægge oplevelsen, blev der anledning til med egne øjne at se en vaskeægte solformørkelse. -	Det er meget spændende. Det er som om månen trækker over solen, så det ligner en ost, der er blevet spist af, siger Johan Strøm Kahr, som går i sjette klasse. Hans klassekammerat Nelly Mygind Lund var enig i, at det var en speciel oplevelse. -	Det sker jo ikke hver eneste dag, og det er rigtig sjovt at se – også med de særlige solbriller. Efter to timer var solformørkelsen forbi, og både amatørastronomer og skoleelever var blevet en oplevelse rigere.
Tirsdag skabte en delvis solformørkelse begejstring hos nordjyske amatørastronomer.